DAMON ZAHARIADES

VÉGE A
HALOGATÁSNAK

TECHNIKÁK A BELSŐ HALOGATÁS LEKÜZDÉSÉRE,
AZ IDŐ JOBB BEOSZTÁSÁRA ÉS A TELJESÍTMÉNY NÖVELÉSÉRE

A fordítás az alábbi kiadás alapján készült:

Damon Zahariades / The Procrastination Cure

DZ Publications, USA, 2017

Translated and published by GLB Könyvkiadó Kft. with permission from the Art of Productivity and DZ Publications. The Art of Productivity and DZ Publications are not affiliated with GLB Könyvkiadó Kft. or responsible for the quality of this translated work. Translation arrangement managed RussoRights LLC on behalf of Art of Productivity and DZ Publications.

www.artofproductivity.com

Fordította

Nagy Mátyás

Szerkesztette

Barsi Nikoletta

Copyright © Damon Zahariades, 2017

Hungarian translation © Nagy Mátyás, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette eyelab.dk

Elektronikus változat
Békyné Kiss Adrien

EPUB ISBN 9789636300371

MOBI ISBN 9789636300388

TARTALOM

A halogatással kapcsolatos híres idézetek

Bevezetés: Mi a halogatás?

Életem krónikus halogatóként

A halogatás személyes és szakmai ára

Mit tanulhatsz a Vége a halogatásnak olvasásából?

Hogyan hozhatod ki a legtöbbet ebből a könyvből?

I. RÉSZ
Miért halogatunk?

A kudarctól való félelem

A sikertől való félelem

A tökéletességre való törekvés

A leterheltség érzése

A lustaság

Az unalom

A nehéz munkától való idegenkedés

Az önostorozás

A kellemetlen eseményekkel szembeni alacsony tolerancia

Az indulással kapcsolatos bizonytalanságok

A döntésképtelenség

A több és azonnali kielégüléssel kecsegtető lehetőségek

Az azonnali következmények nélküli tétlenség

Gyors kvíz: Megrögzött halogató vagy?

II. RÉSZ
21 módszer a belső halogatód legyőzéséhez

1. módszer: Nyeld le a békát!

2. módszer: Gyűrd le az első tíz percet!

3. módszer: Jutalmazd meg magad!

4. módszer: Vezess határidőnaplót!

5. módszer: Rangsorold a különböző feladatokat és projekteket!

6. módszer: Rövidítsd le a napi teendőid listáját!

7. módszer: Alkalmazd Parkinson törvényét!

8. módszer: Kérj meg másokat, hogy állítsanak fel neked határidőket!

9. módszer: Aknázd ki a napi energiacsúcs-időszakaidban rejlő lehetőségeket!

10. módszer: Légy számonkérhető!

11. módszer: Haladj kis lépésekben!

12. módszer: Kerüld az unalmas munkákat (amennyire csak lehetséges)!

13. módszer: Szabadulj meg a környezetedben lévő figyelemelterelő tényezőktől!

14. módszer: Szabadulj meg a digitális figyelemelterelő tényezőktől!

15. módszer: Vesd be az időszeletelés módszerét!

16. módszer: Iktass ki annyi szükségtelen feladatot, amennyit csak lehet!

17. módszer: Egyszerre csak egy feladatra összpontosíts!

18. módszer: Hagyj fel az önostorozással!

19. módszer: Korlátozd egyre a lehetőségeid számát!

20. módszer: Derítsd ki, miért halogatsz!

21. módszer: Készíts heti számadást a céljaid megvalósításával kapcsolatban!

1. ráadásmódszer: Alkalmazz kísértéskötést!

2. ráadásmódszer: Használj elköteleződéstámogatókat!

3. ráadásmódszer: Bocsáss meg önmagadnak!

III. RÉSZ
A halogatás jótékony oldala

Az aktív halogatás művészete

Kiegészítés: A halogatás leküzdésére vonatkozó gyakori kérdésekre adott válaszaim

Zárógondolatok a halogatás leküzdéséről

A szerzőről

Mielőtt belevetnénk magunkat, szeretnék neked köszönetet mondani. Tudom, hogy az időd véges. Azzal is tisztában vagyok, hogy temérdek könyv és tanfolyam kecsegtet azzal az ígérettel, hogy segít leküzdened a halogatásra való hajlamodat.

Mégis úgy döntöttél, hogy az én könyvemet olvasod el. Ez nekem rendkívül sokat jelent. Ha végig kitartasz mellettem, megígérem neked, hogy megéri az együtt töltött idő.

A következő oldalakon megtanítalak arra, hogyan győzheted le végre a halogatásra való hajlamodat, valamint hogy ennek köszönhetően miként élhetsz meg izgalmas személyes átalakulást.

A HALOGATÁSSAL KAPCSOLATOS HÍRES IDÉZETEK

„Az időfecsérlés (…) a legnagyobb pazarlás,
mert az elvesztett idő sohasem kerül meg.”

BENJAMIN FRANKLIN

(Dr. Báró Láng Mihály fordítása)

„A halogatás meglopja az időt.
Nyakon kell csípni a tolvajt!”

CHARLES DICKENS

(Mikes Lajos fordítása)

„Halogatás nem hoz élvet.”

WILLIAM SHAKESPEARE

(Lévay József fordítása)

„Csak olyasmit halassz holnapra, amit
nem bánsz, ha sosem lesz elvégezve.”

PABLO PICASSO

BEVEZETÉS: MI A HALOGATÁS?

Mindenkivel előfordul, hogy halogat valamit.Ez egy általános kísértés. Még a produktivitási és időgazdálkodási szakértők is, akik állítólag jobban értenek hozzá, rendszeresen elodázzák a figyelmüket igénylő dolgokkal kapcsolatos cselekvést. Folyamatos csábításnak vagyunk kitéve, hogy halasszuk el a dolgokat, és helyette inkább vonzóbb lehetőségeket hajszolunk.

Például meggyőzzük magunkat, hogy hagyjunk fel a napi szintű edzéssel, és helyette inkább a kanapén heverve nézzük a kedvenc Netflix-sorozatainkat. Nem törődünk a gyepünkkel, holott már igencsak ráférne egy nyírás, helyette inkább elugrunk moziba, hogy megnézzük a legújabb kasszasikert. Ahelyett, hogy egy közelgő vizsgánkra tanulnánk, inkább szórakozni megyünk a barátainkkal.

A kérdés csak az, hogyan mérsékelhetjük ezt a hajlamunkat? Végső soron hogyan enyhíthetjük az életünkre gyakorolt hatását?

Megszüntetni nem lehet, mivel a halogatás a természetünk része. Hajlamosak vagyunk olyasmiket hajszolni, amik a legkönnyebben és a legvalószínűbben okoznak számunkra azonnali kielégülést, még akkor is, ha ezek nem összeegyeztethetők a hosszú távú céljainkkal.

A Vége a halogatásnak biztosítja számodra azokat az eszközöket, amelyek szükségesek e hajlamod leküzdéséhez.

Mindazonáltal mielőtt továbbmennénk, fontos megértened, mi számít halogatásnak, és mi nem.

A HALOGATÁS MEGHATÁROZÁSA

A halogatás hagyományosan azt jelenti, hogy elhalasztjuk egy cselekvés végrehajtását egy másik érdekében. Ebben az összefüggésben a másik cselekvés lehet akár az is, hogy ténylegesen semmit sem teszünk. Ez a meghatározás azonban korántsem kielégítő. Nem mutat rá azokra a körülményekre, amelyek fennállása esetén észszerű és gyakorlatias elhalasztanunk bizonyos dolgok megtételét.

Tegyük fel például, hogy el kellene menned a boltba. De szombat délután van, és tisztában vagy azzal, hogy ilyenkor a bolt feltehetően tele lesz vásárlókkal. Hacsak nem érzed égető szükségét valamilyen élelmiszer beszerzésének (például tojásénak vagy tejének), érdemes hétfő délutánra halasztanod a vásárlásodat. A bolt ugyanis akkor kevésbé lesz zsúfolt.

Ez vajon példa a halogatásra? Véleményem szerint ez az értelmezés túlzottan leegyszerűsítő lenne. Ami azt illeti, ezt sokkal inkább a gyakorlatias időbeosztás egyik esetének tekinthetjük.

Mi tehát a valódi, életünket is megkárosító halogatás? A legtöbben úgy nőttünk fel, hogy azt gondoltuk, ez nem más, mint elodázni valami megtételét, ezért ezt a szokásunkat a lustasággal társítottuk. De amint azt a „boltos” példán keresztül láthattuk, nem a lustaság az egyedüli oka annak, hogy elhalasztjuk egy feladat elvégzését.

Ebben a könyvben azt fogjuk halogatás alatt érteni, amikor úgy halasztjuk el valaminek a megtételét, hogy a kérdéses cselekedet korábbi végrehajtása vitathatatlanul jobb döntés lett volna. Például lemenni az edzőterembe ahelyett, hogy megállás nélkül sorozatokat néznél; lenyírni a füvet ahelyett, hogy moziba mennél; készülni az előtted álló vizsgára ahelyett, hogy a barátaiddal szórakoznál.

A Vége a halogatásnak megmutatja neked, miként hozhatsz jobb döntéseket az egymással versengő feladataidat és lehetőségeidet illetően, valamint hogy ezáltal miként növelheted a produktivitásodat és gazdálkodhatsz jobban az időddel.

HOSSZÚ TÁVÚ CÉLOK KONTRA AZONNALI KIELÉGÜLÉS

Amint azt látni fogod a Miért halogatunk? című I. részben, a halogatási szokásunknak számos kiváltó oka lehet. Ugyanakkor a legalapvetőbb ok, amiért halogatjuk a dolgokat, nem más, mint hogy valami más megtétele gyorsabb kielégüléssel kecsegtet bennünket.

Röviden: olyasmiket részesítünk előnyben, melyek azonnali kielégülést okoznak, még akkor is, ha tisztában vagyunk a fontosabb feladatok elvégzésével járó jövőbeli előnyökkel. A jövőbeli jutalmakhoz képest előnyben részesítjük a jelenbelieket. Ez még akkor is így van, ha az előbbiek jelentősebbek.

Például hiába tudjuk, hogy nyugdíjalapba kellene fektetnünk a pénzünket, helyette inkább veszünk egy új autót. Tisztában vagyunk azzal, hogy a vizsgára kellene tanulnunk, mégis szórakozni megyünk a barátainkkal. Tudjuk, hogy edzőterembe kellene járnunk, de helyette inkább a kedvenc sorozatainkat nézzük.

Nincs rá mód, hogy rövidre zárjuk azt az ösztönünket, hogy a jövőbeliek helyett a jelenbeli jutalmakat részesítjük előnyben. Ez a preferenciánk része a természetünknek. Mindazonáltal felhasználhatjuk ezt a tudást arra, hogy magunkat képezve úrrá legyünk a halogatásra való hajlamunkon. A trükk az, hogy a cselekvésből származó előnyöket azonnalibbá tegyük.

Ennek egyik módja az úgynevezett kísértéskötési taktika, amelyet részletesen tárgyalunk a II. részben.

A CSELEKVÉS KÜLÖNÖS HATÁSA

Az olyan feladatok esetében, amelyeket unalmasnak, nehéznek vagy kellemetlennek tartasz, a legnagyobb kihívás elkezdened őket. De ha egyszer belevágsz, furcsa dolgok történnek: a velük kapcsolatos szorongásod és rettegésed rohamosan csökkenni fog.

Idézd fel, mikor halasztottál el utoljára egy neked nem tetsző feladatot (például a fűnyírást, a fürdőszoba-takarítást, a főnöködnek szánt jelentésen való munkálkodást, stb.). A feladat valószínűleg nyűg volt számodra. Mi több, a kellemetlen érzés, amelyet miatta éreztél, feltehetően csak egyre erősödött benned, minél tovább halogattad az elvégzését.

Mi történt, amikor végül hozzáláttál a rettegett feladathoz? A feszélyezettség és a szorongás, amely nagyrészt a halogatás miatt érzett bűntudatodból fakadt, feltehetően szertefoszlott. Sőt, amint belevágtál, valószínűleg azt tapasztaltad, hogy könnyű volt folytatnod.

Íme, egy személyes példa:

Abból élek, hogy írok. Ettől függetlenül nem mindig lelkesít a munka gondolata. Egy könyv vagy akár egy hosszabb blogbejegyzés megírása rengeteg munkával jár. Szóval igen, én is közismert halogató voltam.

Ám azt tapasztaltam, hogy amint leírtam az első száz szót – ez kevesebb, mint fél oldal –, sokkal könnyebben haladtam és írtam le a következő ezer, kétezer vagy akár ötezer szót.

A cselekvés következtében elillan a halogatással járó feszélyezettség és bűntudat érzése. Továbbá félresöpri a feladat elvégzésével járó stresszt és aggódást is. Ami pedig ugyanilyen fontos, lendületet biztosít ahhoz, hogy kitarts egészen a feladat elvégzéséig.

A következő fejezetben megmutatom, hogy a halogatás miként befolyásolta negatívan az életemet, és mi történt, amikor végre sikerült legyőznöm. Remélem, hogy ismerősnek fogod találni az általam  felvázolt kihívásokat, és ösztönzően fog rád hatni, hogy pozitív változást hozhass a saját életedbe.

ÉLETEM KRÓNIKUS HALOGATÓKÉNT

Mint látni fogod, a személyes múltam tökéletes esettanulmányként szolgálhatna a halogatáshoz. Szélsőséges eset voltam. Mondhatni ebből doktoráltam az élet iskolájában.

Nem hiszed? Ítéld meg magad! Íme, egy pillanatkép életem sok évvel ezelőtti szakaszából…

Minden évben késve fizettem be a gépjárműadót, aminek köszönhetően mindig megbírságoltak. Miért tettem? Mivel megírni a csekket és bélyeget tenni egy borítékra (értelemszerűen az internet kora előtt járunk) láthatóan túl sok gondot jelentett számomra. Mivel a rendszámtáblámról hiányzott a Kaliforniai Gépjármű-nyilvántartási Hivatal (DMV) megfelelő regisztrációs matricája, többször is megesett velem, hogy elvontatták a kocsimat.

Sőt, ami még rosszabb, olyan is előfordult, hogy megkaptam a DMV-től az új regisztrációs kártyámat és matricámat, de mindkettőt hónapokig az irodámban felejtettem. Ne feledd, krónikus halogató voltam. Láthatóan nem zavartattam magam azzal, hogy ténylegesen felragasszam a matricát a rendszámtáblámra. Mi lett az eredménye? Még több bírság és vontatási díj.

Ez a – fontos dolgokat érintő! – halogatásra való hajlamom az életem minden területére kiterjedt. Késve fizettem be az autóbiztosítást. Mindig megvártam, hogy már ne legyen tiszta ruha, amit felvehetnék, és csak ekkor indítottam el kétségbeesetten egy mosást. Halogattam, hogy véget vessek a kapcsolataimnak, hagyva, hogy sokáig elhúzódjanak, holott már rég világossá vált, hogy nincs jövőjük.

A főiskolán halogattam a vizsgákra való felkészülést. Az utolsó pillanatig halogattam, mielőtt hozzáláttam volna az iskolai feladataim elvégzéséhez. A barátaim is tisztában voltak vele, hogy gyakorlatilag kormányrendeletre lett volna szükség ahhoz, hogy végre visszahívjam őket.

A főiskolát követően csatlakoztam az amerikai céges világhoz, és tovább űztem ezeket a játékaimat. Húztam-halasztottam a fontos projektek elvégzését. Az utolsó utáni pillanatra halasztottam, hogy benyújtsam a jelentéseimet a főnökömnek. Kihagytam értekezleteket, de nem azért, mert így döntöttem, hanem mert addig halogattam a döntést, hogy részt vegyek-e rajtuk, mígnem már lekéstem őket. Egy ponton túl egyszerűen már csak figyelmen kívül hagytam őket.

A tény, hogy az ilyen ostobaságaim ellenére a karrierem szépen haladt előre, engem is meglepett, és valószínűleg nem vet túl jó fényt az amerikai céges miliőre.

Végül otthagytam a vállalati világot, és elkezdtem a saját utamat járni. De nem szabadultam meg a halogató szokásomtól, amely továbbra is folyamatosan gyötört. Például megcsúsztam az ügyfeleimnek és a vásárlóimnak szóló új termékek létrehozásával. Elmulasztottam nyomon követni a reklámköltségeimet. Elodáztam az új lehetőségek keresését.

Mi lett az eredmény? A vállalkozásom sokat szenvedett emiatt.

MI TÖRTÉNT AZUTÁN, HOGY A VISSZÁJÁRA FORDÍTOTTAM A DOLGOKAT?

Végül úrrá lettem a halogatásra való hajlamomon. (A 21 módszer a belső halogatód legyőzéséhez című II. részben sorra fogjuk venni az általam alkalmazott módszereket.) Mindez nem kicsit változtatta meg az életemet.

Immár kevesebb szorongást és bűntudatot éltem meg. Ezeknek az érzéseknek a helyét magabiztosság és céltudatosság vette át. Végre úgy éreztem, hogy én irányítom az életemet.

Rendszeresebb munkálkodással több terméket voltam képes létrehozni, jobban beoszthattam az időmet, és javíthattam a kapcsolataim minőségét (véget vetve azoknak, amelyek nem működtek).

A produktivitásom az egekbe szökött. Nem egyszerűen több, hanem ténylegesen fontosabb munkát is végeztem, méghozzá kevesebb idő alatt – azt a fajta munkát, amely érezhetően hozzájárult a hosszú távú céljaim megvalósításához.

Olykor még most is megesik, hogy halogatok valamit. Időnként még mindig sikerül felütnie a fejét a belső halogatómnak. Mindazonáltal megtanultam uralkodni felette. Ez pedig jelentős változást hozott az életembe.

A következő fejezetben arról fogunk értekezni, hogy milyen árat kell fizetned a halogatásodért – a magán- és szakmai életedben egyaránt.

DAMON ZAHARIADES
TOVÁBBI KÖNYVEI

Itt az ideje, hogy felhagyj a megfelelési kényszerrel!

Mostantól tanulj meg – bűntudat nélkül – határokat szabni a kéréseknek és nemet mondani!

Damon Zahariades stratégiai útmutatója megmutatja neked, miként mondj nemet magabiztosan és bűntudat nélkül. Nemet mondani másoknak az egyik legfontosabb készség, amelyet kifejleszthetsz magadban.